|  |  |  |
| --- | --- | --- |
| B O S N A I H E R C E G O V I N A |  | Б О С Н А И Х Е Р Ц Е Г О В И Н А |
| VIJEĆE MINISTARA | САВЈЕТ МИНИСТАРА |
| ***DIREKCIJA ZA EVROPSKE INTEGRACIJE*** |  |
| ***DIREKCIJA ZA EUROPSKE INTEGRACIJE*** | ***ДИРЕКЦИЈА ЗА ЕВРОПСКЕ ИНТЕГРАЦИЈЕ*** |

*Брисел, 19.9.2024. године*

*МЕДИЈИМА*

**CАОПШТЕЊЕ ЗА МЕДИЈЕ**

**Бх. власти требају наставити спровођење реформи**

Седми састанак Одбора за стабилизацију и придруживање између Европске уније и Босне и Херцеговине одржан је 19. септембра 2024. године у Бриселу. Састанком су копредсједавале директорка Дирекције за европске интеграције Елвира Хабота и Barbara Jésus – Gimeno из Опште управе за проширење и политику сусједства Европске комисије (*DG NEAR*), а у уводном дијелу састанка обратила се директорица за Западни Балкан у *DG NEAR*-у Валентина Суперти.

Европска комисија је истакла како бх. власти требају наставити позитивни замах у спровођењу реформи који је резултовао „зеленим свјетлом“ за отварање преговора, а да би Савјет ЕУ био у позицији да усвоји преговарачки оквир потребно је да бх. власти предузму све релевантне кораке из препоруке Комисије из 2022. године.

Европска комисија је поздравила потпуно усклађивање БиХ са спољном и безбједносном политиком ЕУ, те усвајање нове Стратегије борбе против корупције, као и напредак везан за преговоре о споразуму са *Frontex*-ом.

Делегација БиХ информисала је Комисију и о другим предузетим корацима на испуњавању приоритета, а међу којима су усвајање Акционог документа за спровођење пописа пољопривреде, нацрта новог Стратешког плана руралног развоја БиХ и измјена закона о јавним набавкама.

Потребно је остварити напредак најкасније од објаве новог годишњег извјештаја о БиХ, а који ће бити прилика Комисији, како за процјену урађеног, тако и за евентуалне кораке ка предлагању усвајања преговарачког оквира са БиХ.

Европска комисија је као кораке који су кључни за усвајање преговарачког оквира са БиХ означила усвајање новог закона о ВСТВ-у, закона о судовима БиХ те превенцију и јачање борбе против корупције и организованог криминала.

Комисија је позвала на што скорију финализацију Националног програма усвајања acquis-a (НПАА), те успоставу преговарачке структуре и именовање главног преговарача.

Такође, Европска комисија је позвала бх. власти да усвоје закон о граничној контроли и стратегију управљања границом, да измијене изборно законодавство, усвоје законодавство везано за финансирање странака те да спроведу уставне и изборне реформе, посебно оне везане за имплементацију пресуда Европског суда за људска права. Надаље власти су позване да преузму власништво и управљање мигрантским центрима те да побољшају функционисање јавне администрације и усвоје акциони план за реформу јавне управе. Комисија је подцртала важност да бх. власти осигурају слободу говора и медија те заштиту новинара. Потребно је, такође, ускладити закон о заштити личних податак са ГДПР уредбом.

Европска комисија очекује да БиХ унаприједи економско и финансијско управљање, а институције су Комисију информисале и о задњим активностима везаним за План реформи.

Европска комисија је, између осталог, позвала на усвајање цјелодржавне стратегије рибарства, цјелодржавне стратегије запошљавана, Гаранција за младе, стратегије развоја науке, стратегије сајбер безбједности итд. Бх. власти су позване на увођење броја за хитне случајеве 112, закона о електронској комуникацији и закона о електронским медијима, те закона о електронској идентификацији и услугама од повјерења у електронском пословању. Бх. власти требају измијенити и законе о конкуренцији и државној помоћи, а како је то препоручено у Мишљењу Европске комисије из 2019. године. Такође, потребно је именовати Државног координатора за ИПА 3.

Дирекција за европске интеграције